Colla Castellera de Sant Pere i Sant Pau

La Colla Castellera de Sant Pere i Sant Pau és una colla castellera del barri de Sant Pere i Sant Pau a la ciutat de Tarragona fundada el 1990. El color de la seva camisa és el verd, i el seu local social i d'assaig es troba al carrer A del barri cooperativista de Sant Pere i Sant Pau. Els màxims castells de la colla són el 5 de 8, el pilar de 7 amb folre, el 2 de 8 amb folre, el 3 de 8 i el 4 de 8. La seva millor diada històrica, a Santa Tecla el 2017 i al Catllar el 2018, ajunta la clàssica de 8 i el pd7f. Història Orígens de la colla (1990) El mes de novembre de 1990 van fer els primers castells amb roba de carrer, i per la diada de Sant Jordi de 1991 es van presentar oficialment a la ciutat de Tarragona. La colla es va anar movent per la gamma dels castells de set pisos fins que l'any 1995 van aconseguir carregar el 4 de 8, al cinquè aniversari de la colla, i també van carregar el 2 de 7 per Sant Joan. Els anys següents, tot i intentar-ho en diverses ocasions, no van aconseguir repetir ni millorar la fita del carro gros carregat i es van haver de mantenir en la gamma de castells de set. No va ser fins a l'any 2012 que van aconseguir descarregar per primera vegada el 2 de 7, el dia 23 de setembre, mentre que l'any 2013, i en el marc de la Diada de Santa Tecla, els Castellers de Sant Pere i Sant Pau van tornar a intentar el 4d8, sense carregar-lo. Consolidant els castells de 8 (2014-2016) El 2014 va ser un dels millors anys de la història de la colla, perquè va encadenar l'estrena de dos dels seus castells límit. A principis de juny van carregar a Tarragona el primer pilar de 6 del seu historial, que descarregarien dos mesos més tard a la Diada de Sant Jaume a la Pineda. I la Diada de Sant Magí va veure el primer 3 de 8 carregat de la colla, que descarregarien per primera vegada al XXV Concurs de Castells, on ocuparien la 21a posició. Encara sense haver descarregat el 4 de 8, el podrien tornar a intentar fins un any més tard, a la Diada de Santa Tecla del 2015 i just vint anys després de carregar el primer. En aquesta diada van completar la seva primera clàssica de 8 i la millor actuació fins al moment, sense pilar. Arriben els folres (2016-) El 2016, i després d'haver signat una nova millor actuació històrica per Sant Magí (clàssica de 8 i pilar de 6), va ser l'any del primer folre de la colla tarragonina. El 7 de novembre, a la Diada de colles del sud a Vila-seca, els Castellers de Sant Pere i Sant Pau van descarregar al primer intent el pilar de 7 amb folre. Però els seus millors castells no els unirien fins a la Diada de Santa Tecla del 2017, amb la clàssica de 8 i el pilar de 7 folrat. El juliol del 2018, en una diada al Catllar, repetirien aquesta mateixa actuació. La diada de Sant Magí el 2018, en el seu primer intent i a la primera ronda, van descarregar el primer castell (no pilar) folrat, el 2 de 8 amb folre, en una diada en què va quedar en intent el pilar de 7 amb folre, la primera vegada que no l'assolien. El 5 d'octubre de 2024, en la jornada de dissabte del XXIX Concurs de castells de Tarragona, la colla descarregà per primera vegada el 5 de 8, en el primer intent que feien a aquest castell. Estructures assolides Estrenes La taula següent mostra la data, diada i plaça en què la Colla Castellera de Sant Pere i Sant Pau carregà i/o descarregà per primera vegada els diferents castells que han assolit: Historial Actualitzat a la pretemporada 2018 Aquesta és la llista dels castells i pilars (castells de 7 bàsics i superiors) que han intentat els tarragonins des de l'any de la seva creació, ordenats per dificultat segons la Taula de Puntuacions del Concurs de Castells. El castell que han portat més vegades a plaça i que han descarregat més cops és el 3 de 7: Concurs de Castells Actualitzat a la pretemporada 2018 La Colla castellera de Sant Pere i Sant Pau ha participat en nou edicions del Concurs de castells de Tarragona, on té dret a participar, ja que és una de les colles locals. Tot i això, no sempre han utilitzat la carta de colla tarragonina per participar en la jornada de Tarragona. Classificació Els millors castells dels Castellers de Sant Pere i Sant Pau al Concurs són el 2 de 7 (3 descarregats), el 3 de 8 (2 descarregats) i el 4 de 8 (1 descarregat). A continuació hi ha la llista de les participacions dels tarragonins al Concurs (en negreta són els castells que comptabilitzen): Castells Aquest quadre indica les estructures (castells de 7 bàsics en amunt) que han portat els Castellers de Sant Pere i Sant Pau a les seves nou participacions en el Concurs de castells de Tarragona. Cal destacar que no hi ha cap castell que quedés carregat. Referències Enllaços externs Pàgina web oficial de la Colla Castellera de Sant Pere i Sant Pau Arxivat 2011-09-14 a Wayback Machine.